ગાંધીનગર- અંગ્રેજી માધ્યમની શાળાઓમાં ધોરણ 1-2માં ગુજરાતી વિષય ફરજિયાત કરવાની પહેલાં કરાયેલી જાહેરાત બાદ આજે તે માટે સરકાર દ્વારા સત્તાવાર પરિપત્ર બહાર પાડવામાં આવ્યો છે. શિક્ષણવિભાગ દ્વારા બહાર પડાયેલાં પરિપત્રમાં જણાવ્યાં મુજબ આગામી શૈક્ષણિક સત્ર જૂન 2018થી ગુજરાતી ભણાવવું ફરજિયાત કરવામાં આવ્યું છે. ઉલ્લેખનીય છે કે અંગ્રેજી માધ્યમની સીબીએસઇ બોર્ડ સહિતની ગુજરાત બોર્ડ સિવાયની શાળાઓ ગુજરાતી ભણાવવા ઇચ્છુક નથી ત્યારે આ પરિપત્ર વિવાદ સર્જી શકે છે. ગુજરાતમાં અંગ્રેજી માધ્યમોમાં ભણતાં વિદ્યાર્થીઓ માતૃભાષામાં ખૂબ જ નબળાં રહે છે તેવી વારંવારની રજૂઆતો બાદ થોડા સમય પહેલાં સરકારે ગુજરાતી ફરજિયાત કરવાનું જાહેર કર્યું હતું જેને અમલ કરવાની કાર્યવાહી શરુ થઇ છે.